รัฐบาลไทย-ข่าวทำเนียบรัฐบาล-นายกฯ เป็นประธานเปิดงานเฟสติวัลมวยไทย ประจำปี 2566 “Amazing MuayThai Festival 2023” Guinness World Records บันทึกสถิติโลก กำลังพลกองทัพบก 3,660 นาย ไหว้ครูมวยไทย-แสดงแม่ไม้มวยไทย
วันจันทร์ที่ 6 กุมภาพันธ์ 2566
06/02/2566
นายกฯ เป็นประธานเปิดงานเฟสติวัลมวยไทย ประจําปี 2566 “Amazing MuayThai Festival 2023” Guinness World Records บันทึกสถิติโลก กําลังพลกองทัพบก 3,660 นาย ไหว้ครูมวยไทย-แสดงแม่ไม้มวยไทย
นายกฯเปิดงานเฟสติวัลมวยไทยประจําปี 66 “Amazing MuayThai Festival 2023” Guinness World Records บันทึกสถิติโลกกําลังพลกองทัพบก 3,660 นายไหว้ครูมวยไทย-แสดงแม่ไม้มวยไทย เบื้องหน้าพระบรมราชานุสาวรีย์บูรพกษัตริย์ ณ อุทยานราชภักดิ์ อย่างยิ่งใหญ่ครั้งแรกของโลก
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจําสํานักนายกรัฐมนตรี เผยว่า วันนี้ (6 กุมภาพันธ์ 2566) เวลา 17.00 น. ณ อุทยานราชภักดิ์ อําเภอหัวหิน จังหวัดประจวบคีรีขันธ์ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานในพิธีเปิดงานเฟสติวัลมวยไทย ประจําปี 2566 “Amazing MuayThai Festival 2023” โดยมี นายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา นายธนกร วังบุญคงชนะ รัฐมนตรีประจําสํานักนายกรัฐมนตรี พลเอก ชัยชาญ ช้างมงคล รัฐมนตรีช่วยว่าการกระทรวงกลาโหม พร้อมด้วยผู้บัญชาการเหล่าทัพ ผู้แทน Guinness World Records ผู้ช่วยทูตทหาร ข้าราชการทหาร ข้าราชการในพื้นที่ ผู้ร่วมไหว้ครูมวยไทย และเจ้าหน้าที่ที่เกี่ยวข้องเข้าร่วมงาน
เมื่อนายกรัฐมนตรีเดินทางถึงลานอเนกประสงค์อุทยานราชภักดิ์ นายกรัฐมนตรี ถวายความเคารพพระบรมราชานุสาวรีย์บูรพกษัตริย์แห่งสยาม 7 พระองค์ โดยการคํานับ วางพานพุ่มสักการะ จุดเครื่องทองน้อยแล้วถวายความเคารพโดยการคํานับอีกครั้งหนึ่ง จากนั้น นายกรัฐมนตรีถวายความเคารพพระบรมสาทิสลักษณ์สมเด็จพระเจ้าเสือโดยการคํานับ วางพานพุ่มสักการะ จุดเครื่องทองน้อยแล้วถวายความเคารพโดยการคํานับอีกครั้งหนึ่ง และถวายความเคารพพระบรมฉายาลักษณ์พระบาทสมเด็จพระเจ้าอยู่หัว โดยการคํานับ เปิดกรวยกระทงดอกไม้ แล้วถวายความเคารพโดยการคํานับ ตามลําดับ ต่อจากนั้นนายกรัฐมนตรียืนบนแท่นพิธีเพื่อรับความเคารพจากนักแสดง
โอกาสนี้ นายกรัฐมนตรีชมการแสดง จํานวน 3 ชุด ได้แก่ 1) การแสดงชุด “มวยไทยโบราณ สืบสานสู่สากล” 2) การแสดงชุด “น้อมสาธุการ ไหว้ปรมาจารย์ครูมวย ชูเชิดนวอาวุธมวย อํานวยมงคลชัย” และ 3) การแสดงชุด “รวมพลังแปรขบวนธงชาติไทย น้อมรําลึกแปรอักษร เทิดไท้พระเจ้าเสือ” จบแล้ว นายกรัฐมนตรีชมการไหว้ครูมวยไทยและการแสดงแม่ไม้มวยไทยเพื่อบันทึกสถิติโลก (Guinness World Records) ซึ่งนับเป็นครั้งแรกของโลก โดยมีกําลังพลกองทัพบก จํานวน 3,660 นาย ร่วมแสดงและถ่ายทอดความภาคภูมิใจในศิลปะของชาติ เบื้องหน้าพระบรมราชานุสาวรีย์บูรพกษัตริย์แห่งสยาม 7 พระองค์ และมีร้อยโท สมบัติ บัญชาเมฆ หรือบัวขาว นักมวยไทยอาชีพที่มีชื่อเสียงระดับโลก เป็นผู้นําไหว้ครูมวยไทย ซึ่งก่อนเข้าสู่การบันทึกสถิติโลก (Guinness World Records) มีการกล่าวบทกลอนเพื่อระลึกถึงพระคุณของครูบาอาจารย์ที่ประสิทธิ์ประสาทวิชามวยไทยด้วย
ภายหลังการแสดงฯ เพื่อบันทึกสถิติโลก (Guinness World Records) นายกรัฐมนตรีชมการแสดงแม่ไม้มวยไทย 15 ท่า และการแสดงชุดที่ 4 “มวยไทยโบราณ ผสานทหารไทย ประลองฤทธิ์เกรียงไกร กึกก้องโลกา” จบแล้ว นายกรัฐมนตรีมอบตุ๊กตาจําลองศิลปะการต่อสู้แม่ไม้มวยไทยทําจากผักตบชวา เป็นของที่ระลึกให้กับผู้สนับสนุนการจัดงานฯ จํานวน 12 หน่วยงาน
ในตอนท้าย มิสเตอร์ คิริมุระ คัสสึโยชิ ประธานกรรมการบันทึกสถิติโลก (Guinness World Records) ประกาศผลการตัดสิน นายกรัฐมนตรี รับมอบใบประกาศนียบัตรจากกรรมการการบันทึกสถิติโลก (Guinness World Records) และส่งมอบให้ พลเอก ณรงค์พันธ์ จิตต์แก้วแท้ ผู้บัญชาการทหารบก เสร็จพิธี จากนั้น นายกรัฐมนตรีเดินกล่าวขอบคุณนักแสดงแทนคนไทยทั้งประเทศ และนายกรัฐมนตรีกล่าวว่าเป็นภาพประวัติศาสตร์ที่ทุกคนร่วมกันภาคภูมิใจ
ทั้งนี้ กีฬามวยไทยเป็นกีฬาประจําชาติอยู่คู่ประเทศไทยมานาน การจัดกิจกรรมการแสดงการไหว้ครูมวยไทย และแม่ไม้มวยไทย ด้วยจํานวนคนที่มากที่สุดในโลกเพื่อบันทึกสถิติโลกนับเป็นการส่งเสริมมวยไทยอย่างเป็นรูปธรรม และนับเป็นเรื่องที่ดีที่เยาวชนจะสืบสานกีฬามวยไทยให้อยู่คู่คนไทยต่อไป ซึ่งรัฐบาลได้กําหนดให้วันที่ 6 กุมภาพันธ์ ของทุกปี เป็น “วันมวยไทย” เพื่อระลึกถึงพระมหากรุณาธิคุณของสมเด็จพระสรรเพชญ์ที่ 8 หรือสมเด็จพระเจ้าเสือ ผู้ทรงมีพระปรีชาสามารถทางด้านมวยและได้รับการถ่ายทอดเป็นตํารามวยไทยให้แก่คนรุ่นหลังจนถึงปัจจุบัน รวมทั้งเพื่อเผยแพร่มวยไทยและสืบสานมรดกของชาติไทยให้คงอยู่คู่คนไทยตลอดไป